Predkladacia správa

Podnetom na spracovanie návrhu zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony je úloha vyplývajúca z bodu 4.2 Vnútorný poriadok a bezpečnosť Programového vyhlásenia vlády Slovenskej republiky na obdobie rokov 2010 – 2014, kde sa okrem iného uvádza, že vláda Slovenskej republiky prijme opatrenia, aby úmrtnosť  na cestách zostala na čo najnižšej úrovni.

Účelom návrhu zákona je zmenou právnej úpravy prijať účinné opatrenia na pozitívne ovplyvnenie dopravnej situácie v Slovenskej republike, najmä na zníženie porušovania pravidiel cestnej premávky požitím alkoholu alebo inej návykovej látky alebo odmietnutím podrobiť sa vyšetreniu na ich zistenie.

 Novo navrhovaná základná skutková podstata trestného činu ohrozenia pod vplyvom návykovej látky zakladá tresnú zodpovednosť aj bez o recidívy  alebo spôsobenia ublíženia na zdraví, resp. majetkovej škody. 

Novelou zákona o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb sa upravuje postup detekcie alkoholu, omamných látok a psychotropných látok u vodičov, ako predpoklad vyvodenia zákonom ustanovených sankcií. 

Návrhom zákona sa menia aj ďalšie zákony s cieľom pozitívne ovplyvniť situáciu v cestnej premávke.

        	Predkladaný návrh zákona nepredpokladá negatívny dopad na rozpočet verejnej správy, podnikateľské prostredie, životné prostredie, informatizáciu spoločnosti, ani negatívne sociálne vplyvy.
            
Predkladaný návrh zákona je v súlade s Ústavou Slovenskej republiky, s právom Európskej únie, s medzinárodnými zmluvami a inými medzinárodnými dokumentmi, ktorými je Slovenská republika viazaná.
            
Predkladaný návrh zákona bol predmetom riadneho medzirezortného pripomienkového konania, ktorého vyhodnotenie je uvedené v prílohe. K návrhu zákona bola uplatnená aj hromadná pripomienka verejnosti, s ktorou sa stotožnilo viac ako 500 osôb.

Návrh predmetného zákona bol 27. apríla 2011 prerokovaný v Legislatívnej rade vlády Slovenskej republiky a uplatnené pripomienky sú v predkladanom návrhu zapracované.